Meteorološka stanica na dionici A1, na kojoj se u subotu dogodila prometna nesreća u kojoj je poginulo troje ljudi, u kvaru je od 13. ožujka 2012., doznajemo od dobro upućenih izvora. Nesreća pokraj tunela i mosta Krpani nastala je zbog poledice na cesti, a prema do sada dostupnim informacijama, kolnik nije posipan solju i kemikalijama da bi se spriječila poledica. A ključnu ulogu u tome bi trebala imati meteorološka stanica koja očitava vremenske uvjete, na osnovi kojih se onda poduzimaju potrebne mjere.

U tvrtki HAC – Održavanje i naplata cestarine zbog očitog niza propusta koji su doveli do nesreće kod Krpana očekuju se smjenjivanja koja bi se mogla dogoditi potkraj tjedna kad se resornom ministru Siniši Hajdašu Dončiću dostavi izvještaj o slučaju. On je tu mogućnost i najavio kad su ga novinari pitali osjeća li se odgovornim zbog subotnje nesreće na A1.

– Ne želim ništa komentirati dok ne vidim rezultate istrage pa ću samo povući paralelu sa slučajem koji se dogodio prije nekoliko mjeseci, a to je bio slučaj šahtova. Nakon završetka interne i eksterne istrage odgovorni su bili smijenjeni, a sav materijal proslijeđen je DORH-u. Moj je odgovor na ovo pitanje isti. Dokaže li se krivnja, odgovorni moraju snositi posljedice, ali ne mogu prejudicirati – rekao je ministar.

>>Prošle godine u nesreći kod tunela Krpani poginulo 8 Čeha

>>Sva trojica poginula su dok su pomagali ozlijeđenima